Covid-19: Meer duidelikheid oor gevalle in Gauteng versoek(Argieffoto: Unsplash) Kommer bestaan oor die skielike toename in die aantal Covid-19-gevalle in Gauteng. Akkurate syfers en ’n duidelike uiteensetting van brandpunte in dié provinsie word nou versoek sodat die virus nagespoor en beperk kan word. “Mense het die reg om ingelig te word oor opkomende brandpunte, maar die Gautengse departement van gesondheid het nog geen distriks- en subdistriksyfers sedert 4 November uitgereik nie,” het Jack Bloom, leier van die DA in Gauteng, Donderdag gesê. Dít nadat dr. Zweli Mkhize, die minister van gesondheid, Woensdag bekend gemaak het dat die land tans die tweede golf van Covid-19-gevalle beleef. Luidens die Gautengse departement se syfers is 1 162 nuwe gevalle van die koronavirus Woensdag in die provinsie aangemeld. Dit is sowat drie keer meer nuwe daaglikse gevalle as verlede week. Bloom sê daar heers egter vrae oor die akkuraatheid van die departement se syfers nadat in ’n stadium beweer is dat daar minder aktiewe gevalle in die provinsie was as Covid-19-pasiënte in Gautengse hospitale. Die nasionale departement van gesondheid het derhalwe die provinsiale departement versoek om sy data te “sinchroniseer” aangesien dit nie sin gemaak het nie. Die Stad Tshwane het intussen ’n beroep op Pretorianers gedoen om verantwoordelik op te tree in ’n poging om Covid-19 in die stad te beperk. Altesaam 54 238 bevestigde gevalle is al in Tshwane aangemeld waarvan 537 tans aktiewe gevalle is. Altesaam 1 184 inwoners is aan die virus dood. “Hoewel hierdie getalle nie op ’n skielike toename in gevalle dui nie, is daar steeds rede tot kommer,” sê raadslid Sakkie du Plooy. Inwoners word gewaarsku teen byeenkomste waar alkohol verbruik word, asook versoek om by die stad se klinieke aan te klop indien hulle gedurende die feestyd vermoed dat hulle of ’n familielid moontlik Covid-19 opgedoen het.